**Изборном већу Филозофског факултета Универзитета у Београду**

На седници Изборног већа Филозофског факултета у Београду одржаној 24.2.2022. именовани смо у комисију за писање реферата о кандитатима за избор у звање доцента и заснивање радног односа са 50% радног времена за ужу научну област Општа историја новог века. Радно место предвиђено је за Катедру за општу историју новог века Одељења за историју.

Част нам је да на основу увида у достављени материјал поднесемо Изборном већу следећи

**Извештај**

На конкурс за наведено радно место који је објављен у броју 977 листа „Послови“ националне службе за запошљавање 9.3.2022. пријавила се само кандидаткиња др Дејана Васић.

1. **Биографија**

Дејана Васић је рођена 12. јула 1987. у Новом Саду где је завршила основну школу и гимназију. Основне студије историје је завршила на Одсеку за историју Филозофског факултета Универзитета у Новом Саду 2010, а на истом одсеку је завршила и мастер студије 2011. године. Докторску тезу под насловом *Погранични српски и угарски градови на Сави и Дунаву у средњем веку* 2018. године одбранила је истом одсеку. Током основних студија била је стипендисткиња Министарства просвете, а током мастер студија стипендисткиња Министарства омладине и спорта. Као докторанд користила је стипендију Фонда за младе таленте Министрства просвете, науке и технолошког развоја. У периоду од 2013-2018. је као докторанд-сарадник у настави изводила вежбе из неколико предмета на Филозофском факултету у Новом Саду. Изабрана је 2019. у звање доцента на Филозофском факултету Универзитета у Источном Сарајеву за ужу научну област Историја средњег века. Именована је 2019. за шефа Катедре за Историју и археологију Филозофског факултета Универзитета у Источном Сарајеву.

1. **Научноистраживачки рад кандидата**

Укупан научноистраживачки рад кандидаткиње Дејане Васић састоји се од 23 научна чланка и једне монографије у припреми. Комисија је у изради реферата узела у обзир само само радове који су релевантни за ужу научну област Општа историја новог века.

Монографија *Историја периферије – погранични српски и угарски градови на Сави и Дунаву 14-16. век* – у штампи. Кандидаткиња је приложила потврду издавача, као и четири научне рецензије.

*Natural conditions as a factor of urbanization of the lower Posavina in the Middle Ages*, Istraživanja-Journal of Historical Researches 30 (2019), 45-68 UDC: 711.4:94(497.11)“04/14“ **ISSN:**0350-2112 (M24)

Рад је посвећен историји урбанизације доњег тока реке Саве у контексту прожимања географских околности и потреба људских заједница. Истраживање нуди слику конкретних односа географских чинилаца и друштвеног развоја који је утицао и на преображај животног простора. Градови у доњем току Саве развијали су се захваљујући својим посебним преимућствима, пре свега стратешком положају у односу на околину који је добио на нарочитој важности у епохи османских продора 15. и 16. века, кад је приоритет био њихова одбрана. Посебне повољности биле су економске, како су градови доње Посавине добили ново место и улогу у трговинској размени. Рад посебно испитује улогу основне инфраструктуре, путне мреже и могућности пловидбе, рељеф и хидрографију, и природних ресурса, плодност земљишта и живи свет. Клима је такође била један од фактора у процесу урбанизације. Главни научни допринос овог рада је у анализи свих поменутих чинилаца опстанка и развоја на појединачним примерима градова доње Посавине. Хронолошки, рад се протеже на период 15-17. века.

*Medieval merchants on the route between the Dalmatian (Ragusan) littoral and the cities on the southern Hungarian border: Impact of trade on movement*, Istraživanja-Journal of Historical Researches 32 (2021), 83-99 doi: 10. 19090/i.2021.32.83-99 UDC: 339(497)"04/14" (М23)

Рад прати динамику развоја транзитне трговине на Балкану кроз сагледавање једне микроцелине која се односи на посредство дубровачких трговаца између приморја и градова на јужној граници Угарске. Дубровчани су имали кључну улогу у развоју транзитне трговине на Балкану, све до дубина Подунавља. Градови у Посавини и Подунављу су такође били у домену дубровачког пословања, те се захваљујући њиховој делатности и на овим просторима развила интензивна трговина. И тамо су оснивали колоније у складу са својим потребама. Најпре су се настанили у Митровици, затим у Ковину и Београду, потом у Смедереву. Било их је у другим местима као што је Илок. На овим просторима су били присутни од 13. века. У трговини која се обављала на овој релацији учествовали су чланови познатих властеоских породица Растић, Петрања, Рањина, Менчетић, Кашица, Пуцић, Гучетић, Соркочевић, Гундулић, Лукаревић, Бунић, Катена, Бобаљевић, Цријевић, Ђорђић, Градић као и многи пучани. Снабдевали су градове на Сави и Дунаву разном робом, али су највише доносили тканине. Дубровачки трговци су у дугом периоду имали доминантну улогу у размени на овим просторима, у чему су били ометани честим ратовима коју су захватили Посавину и Подунавље доласком Турака. Из тог разлога интегративни процеси често су се нарушавали и због тога степен трговачке размене није био на нивоу западноевропског, али је представљао важан оквир за развитак пограничних области Угарске и Србије. Велико искуство које су Дубровчани уносили у своје трговачке и политичке послове на Балкану давало је Дубровнику снагу да и после пада Деспотовине (1459) и Угарске (1526–1541), настави да обавља трговачку и посредничку улогу у времену највеће експанзије Османлија, те су Посавина и Подунавље наставили да живе у Османском систему трговачких и привредних веза, све до Карловачког мира и експанзије Хабзбуршке монархије која је на темељима старих веза изградила нове путеве трговине и интеграције Централне и Југоисточне Европе. Ауторка успешно и на оригиналан начин ставља развој ове локалне трговине у далеко шире европске и медитеранске оквире прецизно хронолошки одређујући елементе успона и падова ових процеса а истовремено уочава и објашњава стварање друштвене микроклиме у градовима на јужној граници Угарске која је омогућила долазак друбровачких трговаца.

*Живот на простору Будимске епископије у контексту епидемије куге 1738-1740,* Zbornik radova Deveti međunarodni interdisciplinarni simpozijum "Susret kultura", Novi Sad 2018, 143-153, UDK 271.222(497.11)-774(439-89)“1738/1740“ ISBN 978-86-6065-465-8 (М14)

Рад анализира стање везано за развој епидемије куге након рата Хабзбуршке монархије и Османског царства 1737. и 1739. године. Овај рат остао је упамћен поред губитка територије и по преношењу куге повлачењем војске, те њеном релативно брзом ширењу на простору северно од Саве и Дунава. Овоме је допринело то што су заражени војници били у додиру са становништвом, нарочито у током јесени и зиме 1738/1739 у појединим местима, и када је епидемија била очигледна, она је негирана, забрана кретања није одмах спроведена свуда, него тек у непосредној опасности или када је куга већ ушла у насеља, становништво је било недисциплиновано и бунило се против мера спречавања епидемије или чак побило малобројне медицинске раднике. Услед свега овога, смртност је била велика, нека насеља су остала потпуно пуста или са десеткованим становништвом. Срби у Хабзбуршкој монархији нису избегли судбину осталих народа и код њих је епидемија оставила тешке последице, о чему нема пуно трага у изворима. Област на којој је ово могуће документовати архивским подацима је Будимска епископија – територија западно од Дунава, до Драве, која је била њена јужна граница. У раду се на основу докумената доносе нова запажања и закључци да је све оно што је пратило епидемију на простору Угарске евидентно и у више микроцелина, на којима су живели Срби, посебно у насељима као што су Српска варош у Будиму, Сентандреја, Сечуј, Помаз, Калаз, Чобанац. Тамо где су контумација и изолација недоследно спровођене, куга се лако ширила и однела велики број жртава. Недостатак медицинског особља или њихово убиство допринели су, уз флуктуацију становништва, до епидемије већих размера у Будиму и два села, Помазу и Чобанцу, у којима изгледа да уопште није било доктора. Са друге стране, добра изолација Сентандреје и брига која је у то уложена као и благовремено одвајање заражених особа, допринели су да овде, иако је реч о густо насељеном месту, није дошло до већег развоја болести.

*На граници два царства у Аустро-турском рату 1716-1718*, Споменица Историјског архива Срем 17, Сремска Митровица 2018, 88-109, УДК 94(=163.41)(436-89)"1716/1718"(093.2) 355.48(436:560)"1716/1718"(093.2) (М53)

Рад након краћег прегледа тока рата између Аустрије и Османског царства 1716-1718, доноси текст мировног уговора на латинском, а затим и у преводу на српски језик. У поменутом рату Аустрија је, након победа код Петроварадина, Темишвара и Београда, стекла услове да своје границе осетно прошири на рачун Османског царства. Мировни преговори вођени су у Пожаревцу, где је у помпезној атмосфери мир и потписан 21. јула 1718. године. Према његовим одредбама, Аустрија је запосела знатне територије јужно од Саве и Дунава, чиме се значајан део српског живља нашао под њеном влашћу. Иако кратак, тај период аустријске власти имао је немалог удела у процесу постепеног напретка Срба у сферама просвете, културе и црквене органзације. Успостављене су и ближе везе с Аустријом и сународницима под њеном влашћу.

*Потврдне дипломе сигетско-мохачких владика од Ракоцијевог устанка до сједињења са Будимским владичанством*, Међународни научни скуп Осам векова аутокефалије Српске православне цркве (1219-2019): историјско, богословско и културно наслеђе, Београд 2018, 215-224 ISBN - 978-86-7405-227-3 M33

Рад доноси нова сазнања на основу до сада недовољно познатих извора на латинском језику из историје Сигетско-мохачко владичанства које је од свих епархија Пећке патријаршије и Карловачке митрополије најмање истраживана. Настала је после обнове Пећке патријаршије у 16. веку, а најкасније до 1643. је спојена су Будимском митрополијом. Обновљена је на захтев патријарха Арсенија III Црнојевића 1694/5. године. Пред почетак Ракоцијевог устанка (1703) епархија је остала без владике, а уследио је седмогодишњи неизвесни период који је до сада остао непознат научној публици. После 1711. печат овој епархији су дала двојица владика – Никанор Мелентијевић и Максим Гавриловић. После смрти владике Максима епархијом је привремено администрирао митрополијски егзарх Петар Ненадовић, будући митрополит Павле, а потом је сједињена с Будимском епископијом.

*Трговачке везе и односи деспотских престоница Београда и Смедерева са јадранским приморјем*, Антика некад и сад: домети цивилизације и траг антике, Зборник радова са 12. међународног научног скупа, Београд 2019, 7-29 UDK 339.1(497.11)”14” ISBN 978-86-89367-12-6 (М14)

Рад прати трговачке везе између јадранског приморја и деспотских престоница Београда и Смедерева у средњем веку које су највише остваривали Дубровчани. Деспотске престонице биле су у домену пословања дубровачких трговаца, те се захваљујући њиховој делатности и на овим просторима развила интензивна трговина између приморја и Подунавља. У петнаестом веку се њиховим посредством обављао највећи део трговине на овој релацији. Дубровачки трговци имали доминантну улогу у размени у овим градовима, а на штету им ишла ратна дешавања и опсаде поменутих градова од стране Турака. У раду се анализирају везе, односи и учесталост присуства дубровачких трговаца у Београду и Смедереву у време када су ови градови били седишта српске државе, у време деспота Стефана и деспота Ђурђа, али и наставак њиховог пословања и у каснијем периоду све до пада Темишвара 1552. године. Исто тако се прате везе и односи Дубровчана из Београда и Смедерева са њиховим суграђанима из других градова. Такође се прати и утицај ратних дејстава на њихово пословање, као и други фактори који су били релевантни за развој транзитне трговине на овом подручју. У раду је веома добро уочено да је процес развоја трговине везан за неколико привредних и политичких претпоставки. Политичке претпоставке везане за стабилизацију општих прилика на српско угарској граници од 14. до половине 16. века анализиране су из једне нове перспективе урбаног и економског развоја.

*Мировни уговори између Угарске и Османског царства из 1503. и 1519. године*, Споменица Историјског архива Срем 18, Сремска Митровица 2019, 61-78, УДК 94(560:439-89)“1503/1519“(093.2) 341.382(560:439-89)“1503/1519“(093.2)

Рад представља два мировна уговора између Угарске и Османског царства. Мир који је 1519. закључен између Угарске и Османског царства био је последњи споразум две државе у предмохачком периоду. Њему је претходио мир из 1503. кад су прецизније наведене границе између Угарске и Османског царства, и загарантована слобода кретања трговцима и посланицима. У раду се прилажу текстови мировних уговора из 1503. и из 1519. на латинском језику, а затим и у преводу на српски језик. Цело ово раздобље је прожето међусобним чаркама на граници која постојање мировних уговора и примирја није спречавало, али остаје чињеница да је постојала потреба са обе стране да се стање поправи и уреди. На то посебно упућује клаузула о предвиђеној слободи кретања за трговце. Трговина је била изузетно важна привредна грана, а посебно у пограничним подручјима.

*Lawrence Hertzeg - record on the attack at the Djakovska vinery*, Acta historiae medicinae, stomatologiae, pharmaciae, medicinae veterinariae 38 1/2, 2019, 81-104 UDK 323.12(=411.16)(497.113)"1808"(093.2) ISSN - 0352-7840

У раду се даје транскрипт и превод архивског документа, који се чува у Историјском архиву Сомбора, а који се односи на случај пребијања Лаврентија Херцега, Јеврејина из Сомбора. Овај историјски извор је важан, јер је случај добро документован, а осим тога пружа увид у процедуру која се спроводила у таквим ситуацијама. Документ садржи лекарски извештај, спецификацију трошкова лечења и изјаве сведока, те представља велики допринос сазнањима о свакодневном животу Јевреја у Сомбору у 19. веку.

1. **Рад у настави, стручно-професионални допринос и сарадња са другим образовним и научноистраживачким установама у земљи и иностранству**

Кандидаткиња Дејана Васић има вишегодишње искуство у настави на два универзитета. Као докторанд изводила је вежбе из укупно 5 обавезних предмета на основним студијама Одсека за историју Филозофског факултета у Новом Саду, а као доцент изводила је наставу на укупно 12 обавезних предмета на Катедри за историју и археологију Филозофског факултета у Палама. Поред предмета који се односе на област историје средњег века, кандидаткиња је држала наставу и из предмета *Историја Европе од 12. до 16. века* и *Балкански односи* (15 – 20. век), што је значајна потврда компетентности за извођење наставе из области Општа историја новог века и за обавезне и изборне предмете који су део уже научне области. О томе сведочи и позитивна оцена студената (5) о раду кандидаткиње, њеној стучности, редовности извођења наставе и другим наставним аспектима који одликују доброг предавача. Била је и члан комисије за одбрану мастер рада из референтне облати. Кандидаткиња је са највишом оценом оцењена – 5 од свих чланова комисије приликом приступног предавања са темом: „Динамика освајања Јужне Угарске након Мохачке битке 1526-1541“.

Кандидаткиња је и члан уређивачког одбора часописа *Споменица историјског архива Срем* М53 категорије.

Такође, кандидаткиња је учесник и SMARTEL програма који се односи на осавремењивање наставних метода кроз употребу различите врсте модерне наставне опреме.

Поред неколико јавних трибина и промоција, кандидаткиња је у звању доцента Филозофског факултета Универзитета у Источном Сарајеву одржала и предавање по позиву под насловом *Велики бечки рат* на Одсеку за историју Филозофског факултета у Новом Саду 22. 2. 2022. што такође сведочи о компетентности за извођење наставе у оквиру Опште историје новог века.

**Закључак**

На основу свега наведеног сматрамо да кандидаткиња Дејана Васић испуњава све услове за избор у звање доцента за ужу научну област Општа историја новог века. Кандидаткиња је са највишом оценом оцењена приликом приступног предавања. Кандидаткиња поседује знања и вештине нужне за бављење научим и наставним радом из поменуте области. Кандидаткиња је овлада важним истраживачким знањима и вештинама својим изучавањем граничног времена 15. и 16. века које је посебно изазовно, и због посебности извора, и због сложених карактеристика тога времена. Управо је та преломна епоха била у фокусу истраживања кандидаткиње Дејане Васић, која суверено влада латинским и латинским изворима тога времена. Узимајући у обзир и већ богато наставничко искуство, комисија једногласно предлаже Изборном већу Филозофског факултета да др Дејану Васић изабере за доцента на Катедри за општу историју новог века.

У Београду, 8. април 2022.

Комисија у саставу:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Никола Самарџић, редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Хрвоје Петрић, редовни професор

Филозофски факултет у Загребу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Харис Дајч, ванредни професор

Филозофски факултет у Београду